Πρόταση ΚΑΝΟΝΙΣΜΟΥ ΤOY ΣΥΜΒΟΥΛΙΟΥ για την περάτωση της διαδικασίας αντιντάμπινγκ όσον αφορά τις εισαγωγές ακατέργαστου μη κεκραμένου μαγνησίου, καταγωγής Λαϊκής Δημοκρατίας της Κίνας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το Νοέμβριο 1998, επιβλήθηκε οριστικός δασμός αντιντάμπινγκ στις εισαγωγές ακατέργαστου μη κεκραμένου μαγνησίου καταγωγής Λαϊκής Δημοκρατίας της Κίνας.

Τον Ιούνιο 2002, κινήθηκε μερική ενδιάμεση επανεξέταση δυνάμει του άρθρου 11 παράγραφος 3 του κανονισμού (ΕΚ) αριθ. 384/96, η οποία περιορίστηκε στην εξέταση της καταλληλότητας των οριστικών δασμών αντιντάμπινγκ που επιβλήθηκαν.

Στις 18 Ιουνίου, ο καταγγέλλων ενημέρωσε την Επιτροπή σχετικά με το ότι ο μοναδικός κοινοτικός παραγωγός του υπό εξέταση προϊόντος είχε σταματήσει την παραγωγή του και ανακάλεσε επισήμως την καταγγελία του. Η Επιτροπή επομένως δημοσίευσε ανακοίνωση για την κατάργηση των μέτρων αντιντάμπινγκ. Κανένα ενδιαφερόμενο μέρος δεν έφερε αντιρρήσεις.

Επομένως, προτείνεται να εγκριθούν η περάτωση της παρούσας διαδικασίας αντιντάμπινγκ και η κατάργηση των υφιστάμενων μέτρων αντιντάμπινγκ και να δημοσιευθεί ο επισυναπτόμενος κανονισμός του Συμβουλίου στην Επίσημη Εφημερίδα της Ευρωπαϊκής Ένωσης.

Πρόταση ΚΑΝΟΝΙΣΜΟΥ ΤOY ΣΥΜΒΟΥΛΙΟΥ για την περάτωση της διαδικασίας αντιντάμπινγκ όσον αφορά τις εισαγωγές ακατέργαστου μη κεκραμένου μαγνησίου, καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1], και ιδίως το άρθρο 9 και 11,

[1] ΕΕ L 56, 6.3.1996, σ.1 όπως τροποποιήθηκε τελευταία από τον κανονισμό (ΕΚ) αριθ. 1972/2002 (ΕΕ L 305, 7.11.2002, σ.1).

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή [2],

[2] EE C [...]

Εκτιμώντας τα εξής:

A. ΔΙΑΔΙΚΑΣΙΑ

(1) Το Νοέμβριο 1998, το Συμβούλιο, με τον κανονισμό (ΕΚ) αριθ. 2402/98 [3], επέβαλε οριστικούς δασμούς αντιντάμπινγκ στις εισαγωγές ακατέργαστου μη κεκραμένου μαγνησίου καταγωγής Λαϊκής Δημοκρατίας της Κίνας.

[3] ΕΕ L 298, 7.11.98, σ. 1, όπως τροποποιήθηκε τελευταία από τον κανονισμό (ΕΚ) αριθ. 2788/2000 (ΕΕ L 324 της 21.12.2000, σ. 4).

(2) Αυτοί οι δασμοί επιβλήθηκαν μετά από έρευνα που κινήθηκε κατόπιν καταγγελίας η οποία υποβλήθηκε από την Comite de Liaison des Industries de Ferro-Alliages ("Euro Alliages" ή "ο καταγγέλλων") εξ ονόματος του μοναδικού κοινοτικού παραγωγού ακατέργαστου μη κεκραμένου μαγνησίου ("το υπό εξέταση προϊόν").

(3) Τον Ιούνιο 2002 κινήθηκε μερική ενδιάμεση επανεξέταση [4] δυνάμει του άρθρου 11 παράγραφος 3 του κανονισμού (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ο "βασικός κανονισμός"). Η επανεξέταση περιορίστηκε στην καταλληλότητα των οριστικών δασμών αντιντάμπινγκ που επιβλήθηκαν.

[4] ΕΕ αριθ. C 140, της 13.6.2002, σ.14.

Β. ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ

(4) Με επιστολή της 18ης Ιουνίου 2002, ο καταγγέλλων ανακάλεσε επισήμως την καταγγελία του. Ο καταγγέλλων ενημέρωσε την Επιτροπή σχετικά με το ότι ο μοναδικός γνωστός κοινοτικός παραγωγός του υπό εξέταση προϊόντος είχε σταματήσει την παραγωγή του, και δήλωσε ότι τα μέτρα δεν φαίνονται πλέον αναγκαία.

(5) Σύμφωνα με το άρθρο 9 παράγραφος 1 του βασικού κανονισμού, σε περίπτωση ανάκλησης της καταγγελίας, η διαδικασία είναι δυνατό να περατούται, εκτός αν κρίνεται ότι η περάτωσή της δεν θα ήταν προς το συμφέρον της Κοινότητας.

(6) Σε ανακοίνωση που δημοσιεύθηκε στις 27 Σεπτεμβρίου 2002 [5] η Επιτροπή ανήγγειλε την πρόθεσή της να εξετάσει κατά ποσόν ήταν δικαιολογημένη η κατάργηση των μέτρων. Τα ενδιαφερόμενα μέρη κλήθηκαν να αναγγελθούν και να παρέχουν στην Επιτροπή πληροφορίες μαζί με αποδεικτικά στοιχεία. Η Επιτροπή έλαβε 7 απαντήσεις από τη βιομηχανία χρήστη που υποστήριζε την κατάργηση των μέτρων. Επιπλέον, ο μοναδικός κοινοτικός παραγωγός επιβεβαίωσε ότι τα μέτρα δεν ήταν πλέον αναγκαία Βάσει των προαναφερθέντων, η Επιτροπή ενημέρωσε τα ενδιαφερόμενα μέρη για την πρόθεσή της να προτείνει στο Συμβούλιο την κατάργηση του ισχύοντος δασμού αντιντάμπινγκ και να περατώσει τη διαδικασία μετά την ανάκληση της υποστήριξης. Κανένα νέο επιχείρημα όσον αφορά πτυχές κοινοτικού συμφέροντος δεν υποστηρίχθηκε. Θεωρείται επομένως ότι η περάτωση της διαδικασίας δεν είναι αντίθετη προς το συμφέρον της Κοινότητας.

[5] ΕΕ αριθ. C 230, της 27.9.2002, σ. 2.

(7) Ορισμένα μέρη ζήτησαν την αναδρομική κατάργηση των μέτρων ισχυριζόμενα ότι δεν υπήρχε καμία βάση για την επιβολή των δασμών αντιντάμπινγκ εφόσον ο καταγγέλλων ανακάλεσε επισήμως την καταγγελία του.

(8) Σχετικά, πρέπει να αναφερθεί ότι τα αποτελέσματα επανεξέτασης βάσει του άρθρου 11 ισχύουν κανονικά από την ημερομηνία περάτωσης αυτής της επανεξέτασης. Όντως, είναι καθιερωμένη πρακτική της Κοινότητας να διατηρείται η ισχύς των δασμών αντιντάμπινγκ έως ότου διαπιστωθεί ότι είναι δικαιολογημένη η περάτωση ή η τροποποίησή τους. Συνεπώς, τα μέρη δεν έχουν κανένα νόμιμο λόγο να περιμένουν στην παρούσα υπόθεση ότι τα ισχύοντα μέτρα θα καταργηθούν με αναδρομική ισχύ. Θεωρήθηκε ότι πρέπει να υιοθετηθεί μία συνεκτική νομική προσέγγιση προκειμένου να αποφευχθεί ένα ασταθές και απρόβλεπτο περιβάλλον για τους οικονομικούς φορείς στο μέλλον. Επιπλέον, η περάτωση ενός μέτρου αντιντάμπινγκ με αναδρομική ισχύ θα επηρέαζε την αγορά μη κεκραμένου μαγνησίου εισάγοντας διακρίσεις. Οι οικονομικοί φορείς οι οποίοι αγόρασαν το εμπόρευμα από χώρες που δεν υπόκεινται σε δασμούς αντιντάμπινγκ θα θεωρούσαν, σε περίπτωση αναδρομικής ισχύος του μέτρου, ότι η σύνεσή τους δεν ήταν δικαιολογημένη. Θεωρήθηκε ότι οι φορείς που πραγματοποίησαν αγορές στην Κίνα θα σημείωναν απροσδόκητο κέρδος, εφόσον οι δασμοί αντιντάμπινγκ δεν θα είχαν εισπραχθεί για τις εισαγωγές που πραγματοποιήθηκαν μεταξύ της παύσης της παραγωγής του υπό εξέταση προϊόντος από τον κοινοτικό κλάδο παραγωγής και της δημοσίευσης του παρόντος κανονισμού. Για όλους τους προαναφερθέντες λόγους, πρέπει να απορριφθεί η αίτηση για αναδρομική περάτωση.

(9) Με βάση τα ανωτέρω, συνάγεται το συμπέρασμα ότι πρέπει να περατωθεί η διαδικασία αντιντάμπινγκ όσον αφορά τις εισαγωγές ακατέργαστου μη κεκραμένου μαγνησίου καταγωγής Λαϊκής Δημοκρατίας της Κίνας.

Γ. ΕΝΔΙΑΜΕΣΗ ΕΠΑΝΕΞΕΤΑΣΗ

(10) Με βάση τα ανωτέρω, πρέπει να περατωθεί η τρέχουσα έρευνα ενδιάμεσης επανεξέτασης όσον αφορά τα ίδια μέτρα αντιντάμπινγκ.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Περατώνεται η διαδικασία αντιντάμπινγκ, καθώς και η έρευνα επανεξέτασης των μέτρων αντιντάμπινγκ, όσον αφορά τις εισαγωγές ακατέργαστου μη κεκραμένου μαγνησίου που υπάγεται προς το παρόν στους κωδικούς ΣΟ 8104 11 00 και ex 8104 19 00, καταγωγής Λαϊκής Δημοκρατίας της Κίνας.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος